b'\n_START_ARTICLE_\nJohan Anthon von Paulsen\n_START_PARAGRAPH_\nJohan Anton von Paulsen (1687 \xe2\x80\x93 4. september 1736 i K\xc3\xb8benhavn) var en dansk s\xc3\xb8officer._NEWLINE_Han var s\xc3\xb8n af admiral Mathias von Paulsen, blev 1698 antaget som l\xc3\xa6rling i Marinen; 1707 blev han underl\xc3\xb8jtnant, 1709 premierl\xc3\xb8jtnant, \xc3\xa5ret efter kaptajnl\xc3\xb8jtnant, 1712 kaptajn, samme \xc3\xa5r karakteriseret kommand\xc3\xb8rkaptajn, 1715 kommand\xc3\xb8r, 1718 schoutbynacht og 1727 viceadmiral._NEWLINE_I sin ungdom var han i fremmed tjeneste, ved udbruddet af Den Store Nordiske Krig ansattes han som fregatchef, senere som chef for forskellige linjeskibe, med hvilke han f\xc3\xb8rst var underlagt Christen Thomesen Sehested ved Stralsund, senere \xc3\xa6refuldt deltog s\xc3\xa5vel i Christian Carl Gabels sejr over den yngre Wachtmeister p\xc3\xa5 Kolberg Red som ogs\xc3\xa5 i admiral Peter Rabens kamp 1715 ved Jasmund. 1716-19 var Paulsen ansat ved eskadren i Kattegat, hvor han gjorde tjeneste sammen med Tordenskiold. 1727 blev han ved Ole Judich\xc3\xa6rs fald ansat som Holmens chef, men trak sig kort tid efter tilbage, fordi han fik afslag p\xc3\xa5 neds\xc3\xa6ttelse af en kommission, der skulle unders\xc3\xb8ge v\xc3\xa6rftets temmelig derangerede forhold. En tid lang (1726-31) ejede han herreg\xc3\xa5rden Hellestrup i Kirke Flinterup Sogn, som han havde k\xc3\xb8bt af generalmajor Simon Henrik von Donop. Han solgte den til Mogens Hachsen._NEWLINE_Paulsen var to gange gift: 1. gang (1720) med Christine f. Sch\xc3\xb8ller (1675-1728), datter af gehejmer\xc3\xa5d, justitiarius i H\xc3\xb8jesteret Caspar Sch\xc3\xb8ller; hun havde forinden v\xc3\xa6ret gift f\xc3\xb8rst med justitsr\xc3\xa5d Herman Sch\xc3\xb8ller til Bavelse (d\xc3\xb8d 1705), senere med staldmester Engel Gotfried von B\xc3\xbclow (d\xc3\xb8d 1712); 2. gang (1735) med Christine Margrethe f. Dysseldorff, enke efter domherre Christian Voskamp._NEWLINE_Paulsen d\xc3\xb8de 4. september 1736 og er begravet i gravkapellet i Holmens Kirke.'